# Redegjørelse for aktsomhetsvurderinger i Rental.one og vår verdikjede

**Innledning**

Rental.One AS («Rental.one») er en norsk virksomhet som tilbyr utleie, leasing, salg og vedlikehold av maskiner og utstyr til bygg- og anleggsbransjen. Selskapet ble etablert i 2015, og har på kort tid utviklet seg til å bli en sentral aktør innen maskinforvaltning med et tydelig grønt fokus. Gjennom samarbeid med kunder og partnere bidrar Rental.one til å fremme mer bærekraftige løsninger i en bransje som spiller en viktig rolle i utviklingen av infrastruktur og samfunn. Samtidig er virksomheten en del av en verdikjede som i stor grad er internasjonal, der produksjon og leveranser av maskiner og utstyr foregår utenfor Norge. Dette medfører bransjeutfordringer knyttet til menneskerettigheter, arbeidsforhold og miljøpåvirkning i produksjonen, blant annet relatert til arbeidsforhold i leverandørland, bruk av råmaterialer og komplekse underleverandørkjeder.

For Rental.one handler bærekraft om å ta valg som reduserer miljøpåvirkningen og samtidig ivaretar menneskerettigheter og anstendige arbeidsforhold. Vi arbeider aktivt med elektrifisering av maskinparken, bruk av biodrivstoff og måling og reduksjon av miljøfotavtrykk, samt deltar i forsknings- og innovasjonsprosjekter for å utvikle mer utslippsfrie og sirkulære løsninger. Samtidig erkjenner vi betydningen av rettferdige lønninger, trygge arbeidsforhold og beskyttelse mot diskriminering og utnyttelse for alle involverte i vår virksomhet og leverandørkjede. Som en ansvarlig aktør forplikter vi oss til åpenhet i hele verdikjeden. Dette innebærer tydelige retningslinjer for menneskerettigheter og arbeidstakernes velferd, samt tett samarbeid med leverandører og samarbeidspartnere for å sikre sporbarhet og ansvarlighet i alle ledd. Vi gjennomfører aktsomhetsvurderinger i tråd med OECDs retningslinjer, og jobber systematisk med å identifisere og håndtere risikoer knyttet til produksjon og innkjøp av maskiner og utstyr, samt til miljøpåvirkning og arbeidsforhold i leverandørkjeden.

Vårt mål er å bidra til en mer bærekraftig bygge- og anleggsnæring, der maskinforvaltning og utleie skjer på en måte som fremmer varige, miljøvennlige og rettferdige løsninger. Vi ønsker å være en pålitelig samarbeidspartner og en drivkraft for positiv endring i bransjen. Dette er et pågående arbeid med rom for kontinuerlig forbedring, og vi vil engasjere våre interessenter for å nå våre mål. Dette notatet redegjør derfor for vårt arbeid med aktsomhetsvurderinger knyttet til menneskerettigheter, arbeidsforhold og etisk handel, i tråd med kravene i åpenhetsloven.

**Organisering og ansvar**

Konsernets regnskapssjef, sammen med avdelingen for innkjøp og juridisk, har fått delegert mandat og ansvar for å etterleve kravene i Åpenhetsloven.

Det overordnede ansvaret ligger hos konsernregnskapssjef, med rapportering til daglig leder i virksomheten. Dette ansvaret omfatter, men er ikke begrenset til, gjennomføring og redegjørelse av aktsomhetsvurderinger, samt utarbeidelse og etterlevelse av interne retningslinjer og rutiner. Det operative ansvaret for oppfølging av leverandører ligger hos innkjøpsavdelingen, som består av innkjøp/utleiesjef med rapporteringslinje direkte til daglig leder. Ansvaret inkluderer, men er ikke begrenset til, utarbeidelse og etterlevelse av leverandøravtaler, samt oppfølging av leverandørkrav relatert til menneskerettigheter, arbeidsforhold og etiske standarder.

Henvendelser, spørsmål og bekymringsmeldinger knyttet til vårt arbeid med menneskerettigheter og anstendige arbeidsforhold kan rettes til [apenhetsloven@rental.one](mailto:apenhetsloven@rental.one). Denne e-postadressen fungerer både som en informasjons- og varslingskanal, for enhver som ønsker informasjon eller vil rapportere uønskede hendelser relatert til brudd på menneskerettigheter, arbeidsforhold eller andre etiske forhold i våre verdikjeder. Vi tilstreber å besvare alle henvendelser innen tre uker fra mottak.

**Aktsomhetsvurdering**

I vårt arbeid med å fremme respekt for grunnleggende menneskerettigheter og sikre anstendige arbeidsforhold i hele vår verdikjede, spiller både innkjøpsprosessen og risikostyring av leverandører en avgjørende rolle.

Innkjøp

Innkjøpsprosessen er det første leddet, og har som mål å sikre etablering av klare og anstendige retningslinjer for vårt samarbeid. For å sikre full transparens og kontroll over våre innkjøp, blir alle kjøp dokumentert og registrert i vår interne database. Dette gir oss kontinuerlig oversikt over varer og tjenester vi handler, samt mulighet til å følge opp deres opprinnelse. Før et innkjøp gjennomføres, må det foreligge en skriftlig innkjøps-/samarbeidsavtale med leverandøren. Hvis slik avtale mangler, skal det inngås en avtale for å sikre tydelige og bindende vilkår.

Som en del av våre interne rutiner stilles det krav om at det minimum foreligger en uforpliktende leverandøravtale før samarbeid kan iverksettes. Selv om avtalen ikke innebærer noe kjøpsforpliktelse, inneholder den forpliktende bestemmelser som viderefører Rental.one krav til menneskerettigheter, arbeidsforhold, miljø og etiske retningslinjer. Dette sikrer at alle leverandører – uavhengig av størrelse eller omfang av leveransen – er kjent med og forpliktet til å etterleve våre standarder før første kjøp- eller leveranse gjennomføres.

Vår tilnærming til innkjøp og avtaleinngåelse bygger på OECDs veileder for aktsomhetsvurderinger for ansvarlig næringsliv, med fokus på følgende områder:

* *Arbeidsvilkår*, hvor vi legger vekt på at våre leverandører opprettholder gode og rettferdige arbeidsforhold for sine ansatte, inkludert arbeidstid, lønn, helse- og sikkerhets, samt beskyttelse mot diskriminering.
* *Menneskerettighetene*, hvor vi sikrer at det blir respektert gjennom hele verdikjeden. Våre innkjøpsavtaler inneholder derfor bestemmelser som skal bidrar til å beskytte menneskerettighetene, unngå tvangsarbeid og barnearbeid, samt respektere individets rettigheter og friheter.
* *Miljøpåvirkning*, hvor vi oppfordrer våre leverandører til å ha robuste miljøstyringssystemer på plass og iverksette tiltak for å redusere negativ miljøpåvirkning, herunder energieffektivitet, avfallshåndtering, utslippsreduksjon og bærekraftig ressursbruk.
* *Etikk og anti-korrupsjon*, hvor våre innkjøpsavtaler ivaretar retningslinjer som skal bidra til å motvirke korrupsjon og oppmuntrer til høy etisk atferd. Vi forventer også at våre leverandører har egne etiske retningslinjer og sikrer at deres ansatte og underleverandører handler i samsvar med disse.

Gjennom implementering og oppfølging av slike avtalevilkår i våre innkjøps-/samarbeidsavtaler, søker vi å etablere et sterkt fundament for ansvarlig forretningspraksis og langsiktig samarbeid med våre leverandører.

Risikostyring

Det andre leddet i aktsomhetsvurderingen omfatter risikostyring, som består av risikovurdering og risikohåndtering. Risikovurdering gir oss en oversikt over risikoene forbundet med våre leverandører, inkludert risiko for brudd på arbeidsvilkår, menneskerettigheter, etiske retningslinjer og negativ miljøpåvirkning. Med utgangspunkt i denne vurderingen etableres det grunnlag for prioritering og videre risikohåndtering, inkludert oppfølging av leverandører og iverksetting av tiltak for å stanse eller begrense de faktiske og potensielt negative konsekvensene.

For å identifisere risikoområder forbundet med produksjon og handel av varer og tjenester, har vi utviklet en egen ESG-risikovurderingsmetode. Denne metoden benytter både kvantitative og kvalitative kriterier innen miljø, sosiale forhold og virksomhetsstyring. Kriteriene er delt inn i to hovedområder, med totalt 14 vurderingskriterier;

* *Geografisk risiko*, basert på fire anerkjent internasjonale indekser: FNs menneskelige utviklingsindeks (HDI), Global Slavery Index (GSI), Corruption Perceptions Index (CPI) og Environmental Performance Index (EPI). Hver indeks utgjør et vurderingskriterium.
* *Kategoririsiko,* vurdert etter produktets eller tjenestens iboende risiko forbundet med produksjon eller gjennomføring. Dette omfatter kriterier innen sosiale forhold, klima og miljø, samt virksomhetsstyring, totalt 10 vurderingskriterier.

Hver leverandør blir tildelt en risikoscore basert på disse kriteriene og typen varer/tjenester vi handler fra dem. En detaljert beskrivelse av ESG-risikovurderingsmetodikken er vedlagt som et eget dokument under navnet «Åpenhetsloven - ESG Risikovurdering metode».

Med utgangspunkt i risiko som er avdekket hos de ulike leverandørene, blir det gjort prioriteringer og iverksatt oppfølging av faktiske risikoforhold hos den enkelte leverandøren. Første steg omfatter detaljert rapportering av faktiske forhold, basert på leverandørenes egenrapportering i et evalueringsskjema utarbeidet av oss. Skjemaet inneholder detaljerte punkter og krav til dokumentasjon relatert til ulike ESG-tema, inkludert retningslinjer, kvalitetsstyring, miljøledelse, HMS, menneskerettigheter, anti-korrupsjon, m.m. Svarene og dokumentasjonen i evalueringsskjemaet evalueres basert på fastsatt kriterier, og eventuelle avvik merkes og følges opp. Avhengig av alvorlighetsgrad på avdekket avvik, blir leverandørene kontaktet og presentert for funnene, herunder bedt om å redegjøre og eventuelt utarbeide en handlingsplan med tidsfrist for oppfølging og lukking av disse. Avvik anses som lukket når leverandøren fremlegger dokumentasjon som viser at avviket er utbedret/rettet. Ved tilfeller hvor det foreligger stor usikkerhet forbundet med besvarelsen gitt i evalueringsskjema, eller det er avdekkes alvorlige forhold hvor det kreves bekreftelse utover det som kan dokumenteres i et evalueringsskjema, blir det initiert samtale og eventuelt revisjon av leverandøren. Det inkluderer, men ikke begrenset til detaljert gjennomgang av punktene i evalueringsskjema, befaring på stedet og utarbeidelse av en revisjonsrapport.

Basert på besvarelser og fremlagt dokumentasjon i evalueringsskjema/samtale, blir det gjort en helhetsvurdering av leverandørens risiko. Denne informasjonen gir grunnlag for å bekrefte eller justere risikoen på den enkelte leverandøren i henhold til faktiske forhold.

**Resultat**

Aktsomhetsvurderingen for 2025 er avgrenset til leverandører som vi i 2024 har foretatt innkjøp for mer enn 100 000 NOK. Hensikten med denne avgrensingen er å begrense andel leverandører til et antall som var praktisk mulig å følge opp, og hvor da beslutningen falt på total andel innkjøp av varer og tjenester i kroner og ører. Avgrensing som henger sammen med vårt kontinuerlig arbeid med å redusere andel avtaler med lave innkjøpssummer, for å øke vår innflytelse og styrke partnerskapene både økonomisk og med hensyn til arbeidsforhold og menneskerettigheter i verdikjeden.

Det ble i 2025 gjennomført en risikovurdering av totalt 166 leverandører, med følgende resultat:

* 20 leverandører kategorisert som «Høy Risiko»
* 37 leverandører kategorisert som «Middels Risiko»
* 109 leverandører kategorisert som «Lav Risiko»

Sammenlignet med tidligere vurdering, har andel «Høy Risiko» leverandører gått ned med 11,44% (19 *stk.*), andel «Middels Risiko» har gått opp med 7,23% (*12 stk.*), samt andel «Lav Risiko» har økt med 4,21% (7 *stk.*). Denne endringen i risikofordeling skyldes hovedsakelig endringer i leverandørsammensetningen, med utgangspunkt i endret kategoririsiko. Størstedelen av våre innkjøp i 2024 ble gjort fra leverandører i Norge. Kun 14,11% (*23 stk.*) av leverandørene hadde produksjon utenfor Norge, hvorav 86,96% (*20 stk.*) av disse hadde mulig produksjon i Asia. Selv om andelen leverandører med utenlandsproduksjon er lav og utgjør omtrent 12,63% av totale innkjøp, utgjør denne type leverandør en større risiko for brudd på menneskerettigheter i verdikjeden.

Vi har valgt å kategorisere leverandørene i tre grupper; Entreprenør, Tjeneste og Produkt. Entreprenører utgjør 5,52% (*9 stk.*) av alle avtaler og leverer en kombinasjon av tjenester og varer. Leverandører som kun tilbyr tjenester, utgjør 56,44% (*92 stk.*), mens leverandører som kun leverer varer, utgjør 38,04% (*62 stk.*). Når det gjelder videre kategoriseringen av de ulike gruppene, har vi definert totalt 55 ulike kategorier. Av disse er følgende fem kategorier dominerende:

* Verksted: 26,99%
* Grossist: 13,50%
* Maskiner og utstyr: 12,27%
* Finans: 7,98%
* IT: 7,98%

Som tidligere velger vi å videreføre den identifiserte særskilt risiko fra fjoråret, forbundet med leverandører som vi har kategorisert som "Grossister". En felles betegnelse for leverandører som tilbyr et bredt spekter av varekategorier innen ulike varesegment, med komplekse verdikjeder og stor andel underleverandører. Utover denne særskilte kategorien, har vi identifisert og videreført følgende topp ESG-risiko for kombinasjoner av type leverandører og vare-/tjenestekategori:

* Varer: Maskiner og utstyr – 30 av 40 risikopoeng
* Varer: Drivstoff – 29 av 40 risikopoeng
* Varer: Kjemi – 29 av 40 risikopoeng
* Entreprenør: Anleggsarbeid – 28 av 40 risikopoeng
* Varer: Klær – 27 av 40 risikopoeng

Til slutt ønsker vi å fremheve resultatene fra analysen av våre topp 10 leverandører, som sto for omtrent 72,52% av de totale innkjøpene i 2024. Blant disse var ingen av leverandører identifisert som «Høy Risiko», 3 som «Middels Risiko», og 7 som «Lav Risiko», hvor kategorien «Finans/forsikring» utgjorde den største andelen (60%) av disse leverandørene.

**Tiltak og videre arbeid med oppfølging**

Basert på analysen av resultatene fra aktsomhetsvurderingen, har det ikke blitt avdekket noen faktiske negative konsekvenser i våre leverandørkjeder. Videre er det heller ikke registrert noen varsler eller klager gjennom våre varslingskanaler som indikerer mistanke om eller faktiske brudd på grunnleggende menneskerettigheter eller anstendige arbeidsforhold. Med utgangspunkt i denne oppsummeringen, har det ikke vært nødvendig å implementere eller gjennomføre korrigerende tiltak rettet mot individuelle leverandører. Selv om vi ikke har identifisert noen problemer eller brudd basert på den nåværende oppsummeringen, er vi klar over at nye risikoer kan oppstå eller endre seg over tid. For å opprettholde en proaktiv og langsiktig tilnærming til risikostyring i hele verdikjeden, vil vi fortsette å overvåke og evaluere våre leverandører regelmessig. Dette sikrer at vi er i stand til å identifisere og adressere potensielle risikoer tidlig, og dermed opprettholde høye standarder for menneskerettigheter og arbeidsforhold i våre leverandørkjeder.

Basert på resultatene fra årets risikovurdering har vi identifisert vesentlig risiko hos 20 leverandører. Vi har besluttet å prioritere oppfølgingen av disse leverandørene ved utsendelse av evalueringsskjema for kartlegging av faktiske forhold. Arbeidet er planlagt ferdigstilt innen fjerde kvartal 2025, med frist for utbedring av eventuelle negative funn innen utgangen av første kvartal 2026.

Videre vil vi fokusere på å videreutvikle vår aktsomhetsvurdering, med særlig vekt på digitalisering og standardisering. Vi vil vurdere å overføre prosessen for leverandøroppfølging til et digitalt styringssystem skreddersydd for kravene i åpenhetsloven. Dette inkluderer leverandørregister, scoring og evalueringsskjema, og vil kunne bidra til økt kvalitetssikring av datahåndteringen. Blant annet vil det kunne eliminere manuell vurdering av evalueringsskjema, automatisere scoring og flagging, samt lagre leverandørenes besvarelsesdokumentasjon direkte i systemet.

Arbeidet med utvelgelse av system er planlagt å starte i fjerde kvartal 2025, med fullføring av digitaliseringen innen andre kvartal 2026.